**Kultūras pasākumi konferences ietvaros: (Turp.)**

Rīgas Latviešu biedrībā notiks **mūzikla „Sprīdītis”** izrāde

**Svētdien, 5.oktobrī, plkst.14.00 , Rīgas Latviešu biedrības Lielajā zālē** (Merķeļu ielā 13) notiks **Andreja Jansona** un **Viļņa Baumaņa** mūzikla visai ģimenei **„Sprīdītis”** izrāde. **Pie diriģenta pults būs Andrejs Jansons.**

Mūzikla libretu un tekstus pēc Annas Brigaderes pasaku lugas „Sprīdītis” motīviem rakstījis Vilnis Baumanis. Tā mūzikas autors ir Ņujorkā dzīvojošais latviešu komponists un diriģents Andrejs Jansons. Mūzikls tapis 1978.gadā un pirmizrādi piedzīvojis Bostonā. Vēlākajos gados ar to varējuši iepazīties arī latviešu skatītāji Ņujorkā, Toronto, Melburnā, Sidnejā, Minsterē un Garezerā, bet *Rutgers* universitātē Ņūdžersijā tapis mūzikla iestudējums angļu valodā.

Jaunākajā iestudējumā, kas tapis ar **Rīgas 6.vidusskolas** spēkiem, piedalās vairāk nekā simts bērnu un jauniešu no skolas kolektīviem - skolēnu teātra „Skatuves kods”, simfoniskā orķestra un jauktā kora „Saule”. Izrādes režisores ir **Sandra Dambiniece** un **Ingrīda Kušķe**, pedagogi **- Haralds Bārzdiņš, Inta Godiņa** un **Ārijs Šķepasts**.

Pēc pirmizrādes, kas šī gada pavasarī notika Rīgas Latviešu biedrības zālē, teātra zinātnieks Viktors Hausmanis laikrakstā „Laiks” to novērtēja kā brīnumu, īpaši uzteicot Sprīdīša lomas tēlotāju Deividu Lagzdiņu, „kas bija noteikts un izdarīgs, un nekādā ziņā nekāds ņaudētājs.”

„Sprīdītis” ir vēstījums par mūsu tautas vērtību sistēmu, kas palīdz saglabāt sirdi „skaidru kā dimanta oliņa”. Sprīdītis ir vienkāršs lauku puika, kurš nav gājis augstās skolās, neko nenojauš par modernajām tehnoloģijām, bet zina par dzīvi visu svarīgāko un būtiskāko. Laipnība, drosme, labestība, cēlsirdība, patiesa mīlestība un spēja dalīties – tāda ir Sprīdīša vērtību pasaule. Un šīs vērtības ir svarīgi realizēt tieši mājās.

Mūzikla veidotāji vēlas mācīties no lugas varoņa un kopā ar skatītājiem tuvoties Sprīdīša dvēseles skaidrajai un skaistajai pasaulei. Annas Brigaderes radītais Sprīdītis, līdzīgi kā Lāčplēsis vai Laimdota, ir viena no latviešu tautai tuvām un saprotamām kultūras zīmēm. Šim vēstījumam nekad nebeigsies „derīguma termiņš”.

**Mūzikla „Sprīdītis**” izrāde **5.oktobrī** ievadīs **Pasaules Brīvo latviešu apvienības (PBLA KF) Kultūras fonda** rīkoto **II zinātnisko kultūras konferenci** **„Latvija ārpus Latvijas**. **Kultūra, vēsture emigrācija un nacionālā identitāte”.**

**Biļetes** cena 2 EUR. Biļetes var iegādāties Rīgas Latviešu biedrībā katru dienu no pl.9.00 līdz pl.19.00. Izrādes dienā biļetes varēs iegādāties no plkst.13.00 pie Rīgas Latviešu biedrības Lielās zāles. Kolektīviem pieteikumiem lūgums zvanīt uz 29151551.